Boikot van Vodacom beplan oor 'Please Call Me'-man | Maroela Media
Boikot van Vodacom beplan oor 'Please Call Me'-man
Panyaza Lesufi. Foto: Twitter
Die sogenaamde #PleaseCallMe-beweging dreig om Donderdag op te ruk na Vodacom se hoofkantoor in Midrand.
Die beweging is begin in ondersteuning van Nkosana Makate, die sogenaamde skepper van Vodacom se Please Call Me-diens. Makate en Vodacom is al jare lank in 'n twis oor krediet vir die diens.
Panyaza Lesufi, LUR vir onderwys in Gauteng, is in sy persoonlike hoedanigheid deel van die beweging. Lesufi het 'n prokureursbrief wat Vodacom aan hom gestuur het op Twitter gedeel. In die brief word Lesufi versoek om nie valse en lasterlike uitlatings te maak rakende Vodacom nie, asook nie mense aan te moedig om deel te wees van protesoptrede teen die selfoondiensverskaffer nie.
Vodacom het Lesufi gewaarsku dat strafregtelike vervolging hom in die gesig staar, sou dit plaasvind. Lesufi het egter in reaksie gesê hy sal nie geïntimideer of stilgemaak word nie.
Intussen word berig dat Vodacom gereed is om Makate te betaal vir die Please Call Me-diens. Volgens berigte het Vodacom glo vir Makate R49 miljoen aangebied. Makate het egter vroeër vandeesmaand gesê dat hy nog niks met Vodacom ooreengekom het nie.
Nkosana Makate. Foto: Facebook
"Die bedrag waarop die uitvoerende hoof besluit het, is skokkend en 'n belediging. Ek word tans deur my regspan van raad bedien oor die regsmiddele tot my beskikking. Vodacom het nog nie om verskoning gevra vir sy veragtelike gedrag die afgelope 18 jaar soos bevind deur die konstitusionele hof nie," het Makate gesê.
Vodacom het verlede jaar 'n aansoek in die Pretoriase hooggeregshof ingedien om Makate te verhoed om inligting oor hul vergoedingsonderhandelings te verklap. Makate het daarna 'n ooreenkoms met die telekommunikasiereus aangegaan dat hy nie weer met die media sal praat nie.
Die konstitusionele hof het in April 2016 beslis dat die twee partye 'n konsensus moet bereik en onderhandel hoeveel vergoeding Makate moet ontvang.
Daar is wyd berig dat Vodacom 'n geraamde R70 miljard deur die diens verdien het en Makate het aanvanklik 15% daarvan (R10,5 miljard) geëis.
Lesufi en ander deelnemers van die beweging het intussen 'n beroep op gewone Suid-Afrikaners gedoen om hul selfoonkontrakte met Vodacom te kanselleer en om geleenthede wat deur Vodacom geborg word, te boikot.
In die nuus Please call me-saak Vodacom
Ontbyt help jou nié gewig verloor nie
Adjunkminister van finansies by OBK-herrie betrek
Wat de hel het lesufie met hierdie geval te doen?
Hierdie was 'n Suid Afrikaanse uitvindsel gemaak deur 'n lid van die publiek en voorgestel aan Vodacom wat nou nie die nodige erkenning en vergoeding wil verskaf.
Dit is bloot groot besigheid boelie wat dink hulle kan daarmee wegkom. Ons self verminder ons afhandlikheid van Vodacom agv swak diens.
Hoekom gaan betoog Panyasa Lesufi nie liewer daar by daai nuwe spogskool wat deur sy eie mense geplunder en gevandaliseer is nie!